Ritratt meħud minn filmat waqt il-programm L-Erbgħa Fost il-Ġimgħa  Joseph Debono li niftakru fil-karattru popolari tas-Sur Bondin f'Xarabank, kif ukoll bosta snin qabel bħala x-xandar li jwassal l-aħbarijiet waqt Aħn'Aħna Jew M'Aħniex, ippubblika poeżija b'saħħitha li biha jiddeskrivi dak li bħalissa jinsab għaddej minnu peress li għandu l-kundizzjoni tal-ALS. M'għadnix nagħrafhom M'għadnix nagħrafhom dawn dirgħajja…. Li tant għannqu ħbieb tul is-snin U taptpu kuraġġ fuq l-ispallejn Li kaħħlu, u żebgħu u sammru f'injam U sewwew fejn kien hemm għalfejn. L-idejn li lagħbu tennis, subbuteo u darts U għoddew tant flus u għamlu kontijiet Li kitbu l-lottu bil-karta saħħara U ħarbxu tant stejjer u ħsibijiet … Illum mejtin M'għadnix nagħrafhom dawn riġlejja…. Li ġrew wara l-ballun bil-ħeġġa, U telgħu u niżlu slielem tul is-snin Li qadfu b'saħħa biex gawdejt il-baħar Li żifnu mal-kollegi f'xi festin Li mxew fil-Vatikan u ħdejn l-Akropoli, Li żżerżqu fuq silġ iebes tal-Iżlanda U telgħu fuq l-Etna u l-Vesuvju U daru mal-imtieħen tal-Olanda …. Illum bla saħħa. M'għadnix nagħrfu dan leħni… Li tant tkellem ma' nies bil-kelma t-tajba U spjega tant prinċipji, ħfief u tqal, Li qara, rreċta u drabi wkoll kanta U daħħaq ħafna nies, il-kbar u t-tfal. Li rrakkonta fatti mill-istorja, Imħallta ma' xi leġġenda Maltija B'ilsna barranin biex min iżurna, igawdi ta' pajjiżna s-sbuħija …. Illum imkarkar. Qed nagħraf biss dan moħħi… Li għadu joħloq u jtini l-ideat, Li kif jitwieldu jtuni l-enerġija. U li b'għajnejja jħaddem il-kompjuter biex bih nesprimi li għaddej ġo fija. Dal-moħħ li jġedded il-memorji U jġib tifkiriet sbieħ quddiem għajnejja, li jgħinni nifhem din il-kundizzjoni, U li ħajti nbidlet iżda għadha għaddejja …. Debono s-sena l-oħra kien ippubblika wkoll rumanz, Iz-Ziju Manwel, li kienet idea li nibtet snin ilu iżda li beda jaħdem fuqu biex jippubblikah hekk kif sar jaf li kellu l-kundizzjoni tal-ALS. Huma bosta li bħal Joseph Debono u Bjorn Formosa qed ibatu mill-kundizzjoni tal-ALS. Int tista' tgħin fit-twettiq tal-proġett Dar Bjorn permezz tad-donazzjoni tiegħek fuq dawn in-numri: BOV Mobile Pay – 79096249 jew b'SMS li jiswa' €6.99 fuq in-numru 5061 8936 Joe Debono interview Joe Debono, l-awtur ta' ktieb ġdid.Joe, jirrakkonta kif il-marda ta' l-ALS qed tgħaġġel. F'nofs din l-intervista sorpriża kbira lil Joe Debono mingħand it-tim ta' l-Erbgħa fost il-Ġimgħa. Posted by L-Erbgħa Fost il-Ġimgħa on Wednesday, December 23, 2020